Vrou langs man doodgeskiet: Name bekend gemaak | Maroela Media
Marlet en Manie Entres (Foto: Facebook)
Die Gautengse provinsiale gemeenskapspolisiëringsraad, het bevestig die 61-jarige vrou wat Sondagoggend vroeg langs haar man doodgeskiet is tydens 'n aanval op hul kleinhoewe in Buffelsdrift Bavaria in Roodeplaat, Gauteng was die vrou van die adjunkvoorsitter van Kameeldrift-Oos se GPF.
MR Patel, skakelbeampte, het gesê die raad betuig sy innige meegevoel met Manie Entres en sy familie en vriende met die afsterwe van Marlet Entres.
Entres en sy gesin was die oggend die slagoffers van 'n gewapende roof by hul huis.
"Sy was 'n gewaardeerde en geliefde lid van die gemeenskap en ons sal haar baie mis. Ons deel die hartseer saam met almal wat deur dié verlies geraak word," het Patel gesê.
Die Suid-Afrikaanse Polisiediens ondersoek 'n saak van gewapende roof en moord. "Ons is vol vertroue dat die owerhede die voorval sal ondersoek en geregtigheid laat geskied."
Maroela Media het vroeër berig twee verdagtes het diefwering van die huis oopforseer en die huis op so 'n manier binnegekom.
Kapt. Mavela Masondo, woordvoerder van die polisie, het gesê die inbrekers het die egpaar, hul dogter en kleindogter vasgebind. Die vrou is toe in haar bors geskiet en later op die toneel dood verklaar.
Marius Müller, nasionale operasionele koördineerder van AfriForum, het die voorval bevestig. "Die aanvallers het gevlug met selfone en die egpaar se Isuzu-bakkie."
Volgens Müller moes Entres, wat betrokke is by die plaaslike brandvereniging, sowat 'n uur spook om homself los te wikkel langs sy vrou se liggaam om hulp te ontbied.
Müller het verder bevestig dat die dogter en kleindogter in die huis was, maar dat hulle ongedeerd is. AfriForum reël dat die misdaadtoneel skoongemaak sal word.
Masondo het Maandag aan Maroela Media bevestig niemand is nog in verband met die voorval in hegtenis geneem nie. Die ondersoek duur voort.
" Afriforum reël dat die misdaadtoneel skoongemaak word."
Daar is niks wat soveel punte tel as diè klas van bystand nie, niks!
Wanneer die getraumatiseerde familie terugkeer na hul woning is alles opgeruim!
Dit is voorwaar net daar waar die "tyre" die teer slaan!
Met groot dankbaarheid teenoor Afriforum.
Hondjies in die huis kan alarm maak.
En so word daar weer 'n onskuldige vrou uit die gemeenskap weggehaal! Waar is die regering? Kan net praat en praat en praat. Wat sê die wet oor staatsbegrafnisse? Dit voel al vir my daar is net te veel wat op belastinggeld begrawe word! Hierdie mense moet hul eie begrafniskoste dra. Dis nie reg nie!! Dankie, Afriforum vir jul baie praktiese hulp.
My innige meegevoel met die skielike en onnodige moord op mevrou Entres.
Dit is baie jammer dat hierdie soort misdaad net onder die mat ingevee word.
Ons is die minderheid en ons as 'n volk, almal wat Jesus ken moet regtig op ons kneë gaan en God se hulp vra.